葛氏鼎
作者：歐陽修
朝代：宋

paragraphs: 大河昔决東南流，蕭條東郡今遺湫。
我從故老問其由，云古五鼎藏高丘。
地靈川秀草木稠，鬰鬰佳氣蒸常浮。
惟物伏見數有周，祕藏奇怪神所搜。
天昏地慘鬼哭幽，至寶欲出風雲愁。
蕩摇山川失維陬，九龍大戰驅蛟虬。
割然岸烈轟雲驫，滑人夜驚鳥嘲啁。
婦走抱兒扶白頭，蒼生仰叫黄屋憂。
聚徒百萬如蚍蜉，千金一掃隨浮漚。
天旋海沸動九州，此鼎始出人間留。
滑人得之不敢收，奇模古質非今侔。
器大難用識者不，以示世俗遭揶揄。
明堂會朝饗諸侯，饔官有品供王羞。
調以五味烹全牛，時有用捨吾無求。
二三子學雕琳球，見之始驚中歎愀。
披荒斵古爭窮蒐，苦語難出聲咿嚘。
馬圖出河龜負疇，自古怪說何悠悠。
嗟吾老矣不能休，勉彊作詩慙效尤。